*Tämä artikkeli käsittelee Japanin kaupunkia. Muista merkityksistä katso täsmennyssivu.*


  

  

  

  

  

  

  

**Masuda** (jap. 益田市, *Masuda-shi*) on Japanin kaupunki Honshūn saarella Chūgokun alueella Shimanen prefektuurissa. Se sijaitsee Japaninmeren rannikolla prefektuurin länsiosassa. Etelässä kaupungin alue nousee Chūgokuvuorille, ja sen läpi mereen virtaavat Masuda- ja Takatsujoet, joiden yhteiselle suistoalueelle sen keskusta on rakentunut. Lännessä kaupunki rajautuu Yamaguchin, idässä Hiroshiman prefektuuriin. Masudassa on 46 209 asukasta (joulukuussa 2019) ja sen pinta-ala on 733,19 neliökilometriä.

Masuda oli keskiajalla linnanaluskaupunki Masuda-klaanin hallinnassa. Sekigaharan taistelun jälkeen klaani joutui väistymään muualle. Takatsujoen länsirannalla sijaitseva Takatsun kaupunginosa kehittyi sittemmin Edo-kaudella Tsuwanon daimiokunnan satamana ja Takatsun pyhäkön portineduskaupunkina, kun taas itärannan Masuda jäi Hamadan daimiokunnan puolelle ja kehittyi markkinapaikkana. Perinteisiä elinkeinoja olivat esimerkiksi geta-jalkineiden, viuhkanrankojen ja *goza*-tatamien valmistus sekä silkinviljely. Masuda kaupungistui rautatien valmistumisen jälkeen ja sinne sijoittui tekstiiliteollisuutta. Kaupunkiin kuuluvilla rannikkoalueilla viljellään kasviksia, viinirypäleitä ja *mikan*-mandariineja, sisämaassa tuotetaan muun muassa *yuzua* ja siitakesieniä sekä harjoitetaan metsätaloutta. Wasabin tuotantomäärät kuuluvat maan suurimpiin. Masudalle myönnettiin kaupunkioikeudet vuonna 1952, kun silloiseen Masudan maaseutukaupunkiin liitettiin seitsemän ympäristön kyläkuntaa. Vuonna 2004 Masudaan yhdistettiin Hikimin ja Miton maaseutukaupungit.

Sesshū vietti Masudassa viimeiset vuotensa, ja Ikō-jin ja Manpuku-jin puutarhoja pidetään hänen suunnitteleminaan. Takatsuka Kinomoto-jinja on Kakinomoto no Hitomaron *kamille* omistettu šintolainen pyhäkkö. Kaupungin kulttuuriperintöön kuuluvat myös Sukumozukan *kofun*-hautakumpu ja Nanaon linnan eli Masudan linnan rauniot; eräs luonnonnähtävyys on Hikimin kanjoni, joka sijaitsee Länsi-Chūgokuvuorten puolikansallispuistossa. Masudaa palvelevat JR Nishi-Nihonin San’in-päälinja ja Yamaguchi-linja.

Kuvia
-----

* Masudan rautatieasemaMasudan rautatieasema
* Näkymä Takashiman saaren suuntaan San’in-päälinjaltaNäkymä Takashiman saaren suuntaan San’in-päälinjalta
* Ikō-jin temppeliIkō-jin temppeli
* Shimanen taide- ja kulttuurikeskusShimanen taide- ja kulttuurikeskus

Lähteet
-------

1. 1 2 3  市のプロフィール Masuda City.  Arkistoitu 1.7.2019. Viitattu 23.01.2020.
2. 1 2  人口統計【令和元年度】 Masuda City.  Arkistoitu 1.7.2019. Viitattu 23.01.2020.
3. 1 2 3  市のシンボル Masuda City.  Arkistoitu 27.11.2021. Viitattu 23.01.2020.
4. 1 2 3  ブリタニカ国際大百科事典 小項目事典: 益田市 Kotobank. Viitattu 23.01.2020.
5. 1 2 3  日本大百科全書: 益田（市） Kotobank. Viitattu 23.01.2020.

Aiheesta muualla
----------------

* Kuvia tai muita tiedostoja aiheesta **Masuda** Wikimedia Commonsissa

* Kaupungin internetsivut (japaniksi)

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Shimanen prefektuuri |
| --- |
|  |
| Kaupungit | 
* Gōtsu
* Hamada
* Izumo
* Masuda
* Matsue (pääkaupunki)
* Ōda
* Unnan
* Yasugi

 |  |
|  |
| Kunnatpiirikunnittain | **Iishin piirikunta** (Iinan) · **Kanoashin piirikunta** (Tsuwano · Yoshika) · **Nitan piirikunta** (Okuizumo) · **Ōchin piirikunta** (Kawamoto · Misato · Ōnan) · **Okin piirikunta** (Ama · Chibu · Nishinoshima · Okinoshima) |

 |